Virallinen lehti nro C 020 , 20/01/1997 s. 0058



B4-1334, 1335, 1336, 1338 ja 1340/96 Päätöslauselma vuoden 1996 lainsäädäntöohjelman toteuttamisesta ja komission vuoden 1997 työohjelmasta Euroopan parlamentti, joka - ottaa huomioon Euroopan parlamentin, neuvoston ja komission 25. lokakuuta 1993 antaman toimielinten välisen demokratiaa, avoimuutta ja toissijaisuusperiaatetta koskevan julistuksen, joka liitettiin Euroopan parlamentin 17. marraskuuta 1993 unionin toimielinten päätöksenteon avoimuudesta antamaan päätöslauselmaan ((EYVL C 329, 6.12.1993, s. 132)), - ottaa huomioon Euroopan parlamentin ja komission välillä 15. maaliskuuta 1995 sovitut käyttäytymissäännöt ((EYVL C 89, 10.4.1995, s. 69)), - ottaa huomioon komission kertomuksen vuoden 1996 lainsäädäntöohjelman toteuttamisesta ja komission muun vuoden 1996 toiminnan (SEK(96)1779), - ottaa huomioon komission vuoden 1997 työohjelman (KOM(96)0507), - ottaa huomioon komission puheenjohtajan 22. lokakuuta 1996 antaman julistuksen ja asiasta käydyn keskustelun ((Kyseisen päivän sanatarkat istuntoselostukset)), A. ottaa huomioon, että yhtään ehdotusta ei ole laadittu Euroopan terveyspassin käyttöön ottamiseksi parlamentin 17. huhtikuuta 1996 antaman päätöslauselman ((EYVL C 141, 13.5.1996, s. 104)) mukaisesti, sillä se ei kuulu vuoden 1997 lainsäädäntöohjelmaan; B. katsoo, että vuotuinen lainsäädäntöohjelma on toimielinten välinen väline, joka on välttämätön unionin toimien suunnittelemiseksi ja koordinoimiseksi avoimesti ja tehokkaasti ja toissijaisuusperiaatetta noudattaen; C. katsoo, että neuvoston on välttämättä osallistuttava tiiviimmin lainsäädäntöohjelman toteuttamiseen; D. katsoo, että vuotuisen lainsäädäntöohjelman valmistelua olisi yksinkertaistettava ja nopeutettava, mutta kannattaa edelleen poliittisten painopistealueiden määrittelemistä ja tarvittavien toimien toteuttamisen seurantaa; I Vuoden 1996 ohjelman arviointi 1. Muistuttaa, että lainsäädäntöohjelma on toimielinten välinen ohjelma, jonka arvioinnissa on otettava huomioon myös Euroopan parlamentin määrittelemät painopistealueet; 2. Pahoittelee, että vuoden 1996 ohjelmasta on toteutettu vain pieni osa, ja toteaa, että parlamentti on vastaanottanut vuoden 1996 marraskuun loppuun mennessä ainoastaan viisi ehdotusta komission vuoden 1996 ohjelmassaan lupaamista 19 uudesta lainsäädäntöehdotuksesta ja että lainsäädäntöohjelman toteuttamisessa ilmenneet puutteet ovat suuria erityisesti ympäristön alalla; 3. Katsoo, että komissio on ollut liian passiivinen oikeus- ja sisäasioiden alalla; pitää valitettavana erityisesti sitä, että yhtäkään komission vuoden 1996 työohjelman ehdotuksista ei ole lähetetty parlamentille; 4. Pahoittelee erityisesti sitä, että työttömyyden vastaisten toimien kannalta erittäin tärkeä luottamussopimus ei ole edistynyt; tämä neuvoston syyksi luettava epäonnistuminen on sitäkin valitettavampaa sen vuoksi, että luottamussopimus olisi ollut tärkeä viesti talouskriisistä kärsimään joutuneille Euroopan kansalaisille; toteaa kuitenkin, että luottamussopimus ei ollut osa komission vuoden 1996 työohjelmaa; 5. Toivoo, että komissio tukee edellä mainittujen vuonna 1995 sovittujen käyttäytymissääntöjen mukaisesti Euroopan parlamentin esittämiä tarkistuksia lainsäädäntömenettelyssä, varsinkin yhteispäätösmenettelyn piiriin kuuluvissa asioissa, ja että komissio selvittää perusteellisesti syyt, jotka voivat johtaa siihen, että se poikkeuksellisesti hylkää parlamentin tarkistukset; 6. Toteaa, että komissio on ensimmäisen kerran ryhtynyt toimenpiteisiin parlamentin sille EY:n perustamissopimuksen 138 b artiklan mukaisesti esitettämän pyynnön johdosta; pyyntö esitettiin 26. lokakuuta 1995 annetussa päätöslauselmassa hakijan alkuperämaan ulkopuolella tapahtuneisiin liikenneonnettomuuksiin liittyvien korvausvaatimusten selvittelystä ((EYVL C 308, 20.11.1995, s. 108)); 7. Pitää valitettavana sitä, että neuvostossa on pysähdyksissä 168 sellaisen asian käsittely, joihin odotetaan lopullista päätöstä, ja 83 sellaisen asian käsittely, joihin odotetaan yhteistä kantaa, että parlamentille ei kaikissa tapauksissa ole ilmoitettu asian käsittelyn keskeyttämisen syitä ja että komissio ei ole käyttänyt aloiteoikeuttaan näiden asioiden käsittelyn uudelleen aloittamiseksi; 8. Toivoo, että neuvosto lopettaisi erityisesti yhteispäätösmenettelyn yhteydessä käytännön, jonka mukaisesti yksipuoliset lausumat liitetään sen pöytäkirjoihin, ja pyytää komissiota soveltamaan täydellisesti käyttäytymissääntöjä päätöksenteon avoimuuden suhteen ja lopettamaan osallistumisensa tällaisiin neuvoston lausumiin; II Vuoden 1997 työohjelma 9. Hyväksyy vuoden 1997 työohjelman suuret linjat; 10. Tukee komissiota sen institutionaalisessa roolissa unionin alullepanevana voimana ja yhteisöoikeuden soveltamisen takaajana; 11. Huomauttaa, että komission on ryhdyttävä toimenpiteisiin parlamentin sille EY:n perustamissopimuksen 138 b artiklan mukaisesti osoittamien lainsäädäntöehdotuksiin liittyvien pyyntöjen johdosta ja pyytää komissiota esittämään mahdollisimman pian ehdotuksia sille esitettyjen pyyntöjen johdosta (4. syyskuuta 1994 annettu päätöslauselma hotellien paloturvallisuudesta ((EYVL C 205, 25.7.1994, s. 163)), 20. huhtikuuta 1994 annettu päätöslauselma ympäristövahinkojen ehkäisemisestä ((EYVL C 128, 9.5.1994, s. 165)), edellä mainittu 17. huhtikuuta 1996 annettu päätöslauselma terveyspassista); 12. Katsoo, että neuvoston tekemien asian kiireellistä käsittelyä koskevien pyyntöjen (15 vuonna 1996) ja komission vastaavien pyyntöjen (6 vuonna 1996) määrää voitaisiin vähentää edelleen parantamalla suunnittelua siten, että parlamentti voisi käsitellä ehdotuksia niiden vaatimalla yksityiskohtaisella tavalla; 13. Määrittelee poliittiset painopistealueensa ja vaatii vuoden 1997 lainsäädäntöohjelman toteuttamista ja laajentamista siten, että siihen sisällytetään seuraavat aloitteet ja ehdotukset: Työllisyys, kasvu ja yhteenkuuluvuuden vahvistaminen 14. Katsoo, että työttömyyden vastaiset toimet ovat edelleenkin ensisijainen poliittinen tavoite; korostaa, että tehokkaaseen työllisyyspolitiikkaan kuuluu sekä makrotalous- että rakennepolitiikka ja että näiden kahden välinen vuorovaikutus on erittäin tärkeää; tämän näkökulman olisi heijastuttava myös yleisissä taloudellisissa suuntaviivoissa ja yhteisessä työllisyysselonteossa; 15. Korostaa, että makrotalouspolitiikassa tasapainoinen politiikkojen yhdistelmä on olennaista sellaisen vähemmän rajoittavan rahapolitiikan ja veropolitiikan välillä, joka sallii riittävät julkiset investoinnit sekä työllisyyttä luovan ja ympäristöä suojelevan taloudellisen toiminnan toteuttamisen; 16. Katsoo, että rakenteellisiin toimiin kuuluvat sekä sellaiset EU:n teollisuuden kilpailukykyyn vaikuttavat politiikat kuin alue-, tutkimus-, liikenne-, ympäristö-, teollisuus- ja yhtenäismarkkinapolitiikka että tehokkaiden työmarkkinoiden ja todellisten työmahdollisuuksien luomiseen erityisesti koulutusjärjestelmää parantamalla ja elinikäisen oppimisen avulla tähtäävät politiikat siten, että eurooppalaista sosiaalipoliittista mallia lujitetaan; 17. Kehottaa neuvostoa ja komissiota toimimaan aktiivisesti yhteistyössä sen varmistamiseksi, että työllisyyttä koskevia alueellisia sopimuksia noudatetaan; 18. Vaatii lainsäädäntöaloitteita uusien työn muotojen alalla, erityisesti etätyön ja kotona työskentelyn suhteen; pyytää tutkimusta näiden uusien työn muotojen vaikutuksista töiden jakautumiseen miesten ja naisten välillä sekä vaikutuksista työllisyyteen; 19. Huomauttaa, että eurooppalaista yhtiötä koskevia ehdotuksia voidaan tehdä vasta sitten, kun päästään yksimielisyyteen säännöistä, joilla säädellään työntekijöiden osallistumis- ja päätösoikeuksia eurooppalaisissa yrityksissä eurooppalaisella peruskirjalla; 20. Pyytää komissiota tekemään konkreettisia ehdotuksia sosiaalisen suojelun tulevaisuutta koskevan parlamentin mietinnön seurantaan liittyen; 21. Kehottaa komissiota sisällyttämään työaikaa koskevaan valkoiseen kirjaansa parlamentin 18. syyskuuta 1996 tekemät työajan lyhentämistä ja mukauttamista koskevat vaatimukset ((Kyseisen päivän istunnon pöytäkirja, osa II, kohta 8)); 22. Pyytää komissiota esittämään lainsäädäntöehdotuksen lisäeläkkeistä siirtotyöläisille vapaata liikkuvuutta koskevan korkean tason asiantuntijaryhmän harjoittaman seurannan puitteissa; 23. Pyytää komissiota esittämään yhteisiä indikaattoreita, joiden avulla voidaan seurata monivuotisia kansallisia työllisyysohjelmia; 24. Pyytää komissiota luomaan järjestelmän, jonka avulla voidaan arvioida ja seurata yhteisön politiikkojen vaikutusta koheesiopolitiikkaan tämän tehokkuuden parantamiseksi; pyytää lisäksi komissiota suorittamaan tutkimuksen EMUn vaikutuksista unionin vähemmän vauraisiin alueisiin; 25. Pyytää komissiota antamaan erityisiä arvonlisäverojärjestelmää, valmisteveroja, pääomaverotusta ja yhtiöverotusta koskevia ehdotuksia, jotta voitaisiin saavuttaa Dublinin huippukokousmuistiossa esitetyt tavoitteet; kehottaa kiinnittämään tässä yhteydessä erityistä huomiota pk- yritysten verotukseen; katsoo, että pysyvän veropoliittisen komitean olisi harkittava veropoliittisten käyttäytymissääntöjen luomista; 26. Kehottaa komissiota toimittamaan Euroopan parlamentille ja neuvostolle vuosittaisen kertomuksen, jossa tutkitaan kilpailupolitiikan, teollisuuspolitiikan, sisämarkkinapolitiikan ja kauppapolitiikan koordinointia; ehdottaa, että komission osastojen jo toteuttamat talouden tehokkuutta koskevat analyysit liitettäisiin tätä alaa koskeviin tiedonantoihin tai vihreisiin kirjoihin; 27. Pyytää komissiota esittämään tutkimuksen alennetun ALV-asteen vaikutuksista työllisyyteen työvoimavaltaisilla aloilla; 28. Pyytää komissiota täydentämään lainsäädäntöä televiestinnän alalla ja esittämään erilaiset tietoyhteiskuntaa koskevat ehdotukset yhtenäisen ja johdonmukaisen kehyksen sisällä; 29. Pyytää komissiota tutkimaan, miten voidaan varmistaa, että parlamentti osallistuu täysin kaikenlaisiin EMUa varten tehtäviin valmisteluihin ja erityisesti että parlamentille annetaan riittävästi aikaa ilmaista mielipiteensä lähentymispäätöksestä, joka muodostaa perustan jäsenvaltioiden rahaliittoa koskevalle päätökselle; pyytää komissiota ryhtymään vaadittaviin toimenpiteisiin sen varmistamiseksi, että kansalaisille taataan oikeusvarmuus heidän sopimustensa, säästöjensä ja ostovoimansa suhteen sitten, kun yhteinen raha otetaan käyttöön; 30. Pyytää komissiota antamaan kertomuksen infrastruktuuriin tehtävien investointien rahoituksesta Euroopassa, erityisesti vakaussopimuksen yhteydessä; 31. Katsoo, että rahoitusnäkymien tarkistus on tehtävä kiireellisesti, jotta Euroopan unioni voisi kohdata nykyiset ja tulevat haasteensa; Kansalaisten Eurooppa 32. Pyytää komissiota esittämään mahdollisimman pian 8 artiklassa määrättyjä kansalaisten oikeuksia koskevan kertomuksensa, joka oli määrä julkaista vuoden 1996 loppuun mennessä; 33. Kehottaa komissiota käyttämään aloiteoikeuttaan oikeus- ja sisäasioissa järjestelmällisemmin ja kehottaa ottamaan turvapaikka- ja siirtolaispolitiikan, ulkorajoja ja kolmansien maiden asukkaita koskevat kysymykset sekä huumeiden väärinkäyttöön liittyvät kysymykset vaiheittain osaksi yhteisön lainsäädäntöä; 34. Pyytää neuvostoa ja komissiota etenemään niiden kolmen direktiivin hyväksymisessä ja toimeenpanossa, joilla helpotettaisiin ihmisten vapaata liikkuvuutta EU:ssa ja otettaisiin asianmukaisesti huomioon parlamentin tarkistukset; 35. Pyytää komissiota tekemään «pedofiiliturismin», lapsipornon ja tietoverkkojen käytön pedofiilisiin tarkoituksiin vastaisesta kampanjasta keskeisen osan toimintaansa ja pitämään lasten edut ensisijaisina, kun tehdään lapsia suoraan tai epäsuorasti koskevia lainsäädäntöaloitteita; 36. Kehottaa muodollisesti komissiota toteuttamaan parlamentin 17. huhtikuuta 1996 esittämän vaatimuksen Euroopan terveyspassista viimeistään 1. kesäkuuta 1997, ja huomauttaa, että jos ehdotusta ei esitetä, parlamentti tutkii työjärjestyksensä 84 artiklan mukaisesti mahdollisuuden taata oikeutensa turvautumalla tuomioistuimeen EY:n perustamissopimuksen 175 artiklan mukaisesti näyttääkseen toteen rikkomuksen; 37. Pitää myönteisenä neuvoston aloitetta rotusyrjintään liittyvien asioiden seurantakeskuksen perustamisesta ja pyytää komissiota tekemään ehdotuksen rotusyrjinnän, muukalaisvihan ja antisemitismin vastaisia toimia käsitteleväksi direktiiviksi; 38. Kehottaa komissiota rikollisuuden vastaisten toimien suhteen nopeuttamaan - elektronisten laitteiden käyttöönottoa autovarkauksien estämiseksi - luottokortteihin liittyvien turvatoimien käyttöönottoa - rahanpesua koskevan direktiivin tarkistamista; 39. Pyytää komissiota esittämään useissa jäsenmaissa toimivien yritysten vararikkoja käsittelevän lainsäädäntöehdotuksen; 40. Kehottaa komissiota esittämään yleiset säännöt, joissa määritellään EU:n asiakirjojen julkisuutta säätelevät vähimmäisehdot ja pääperiaatteet; 41. Pyytää riippumatonta valvontajärjestelmää, jolla unionin toimielimet ja elimet voivat suojata henkilötiedot; 42. Pyytää ehdotuksia, joiden avulla komissio voisi lakkauttaa maksut välittömästi, kun jäsenvaltio käyttää väärin unionin varoja, jotta laittomasti saadut summat saataisiin takaisin, ja mikäli tarpeellista, kohdistaa jäsenvaltioon pakotteita;. 43. Pyytää komissiota sitoutumaan tekemään päätöksen, jotta asia voitaisiin saattaa yhteisön tuomioistuimen käsiteltäväksi ja tuomioistuinta pyydettäisiin määräämään taloudellisia pakotteita, kun jäsenvaltio ei ole vuoden kuluessa ryhtynyt toteuttamaan tuomioistuimen päätöstä, erityisesti yhtenäismarkkinoita ja ympäristöä koskevissa kysymyksissä (EY:n perustamissopimuksen 171 artikla); Ympäristö, tutkimus, energia, liikenne ja maatalous 44. Kehottaa komissiota antamaan tiedonannon pyrkimyksistä ottaa huomioon ympäristönäkökulma talousarviossa; 45. Pyytää komissiota antamaan ehdotuksen maaperän suojelua koskevaksi direktiiviksi; 46. Kehottaa komissiota viimeinkin esittämään ehdotuksia torjunta-aineiden käytön vähentämiseksi, kuten viidennessä ympäristöalan toimintaohjelmassa on luvattu; 47. Pyytää jälleen kerran komissiota antamaan tarvittavat teollisuustuotteiden ekomerkkiä ja maatalous- ja elintarviketuotteiden alkuperäsertifiointia koskevat ehdotukset sekä ryhtymään toimenpiteisiin Euroopan parlamentin 14. marraskuuta 1996 komission tiedonannosta yhteisön jätehuoltostrategian tarkistamisesta ja luonnoksesta neuvoston päätöslauselmaksi jätepolitiikaksi antaman päätöslauselman (KOM(96)0399 - C4-0453/96) ((Kyseisen päivän istunnon pöytäkirja, osa II, kohta 2)) mukaisesti; 48. Pyytää komissiota esittämään puiteohjelman, jolla on selkeä oikeudellinen perusta, uusiutuvien energialähteiden käyttöä varten; 49. Pyytää komissiota järjestämään alueellisen energiakonferenssin G7-maiden, Euroopan jälleenrakennus- ja kehityspankin, WANO:n, Euroopan investointipankin, Maailmanpankin, Kansainvälisen valuuttarahaston ja Keski-ja Itä-Euroopan maiden energia-alan kansalaisjärjestöjen kanssa, jotta kussakin maassa voitaisiin selvittää, kuinka energiapolitiikkaa voidaan parhaiten tukea; 50. Pyytää komissiota korostamaan entistäkin enemmän kaikkien liikennemuotojen turvallisuusnäkökohtia, erityisesti viimeaikaisten onnettomuuksien ja esille tulleiden epäkohtien vuoksi; 51. Pyytää kehittämään unionin yhteisen maaseutupolitiikan, jossa olisi otettava huomioon erityisesti, tarve lähentää Euroopan unionin ja Keski- ja Itä-Euroopan maiden kehitystä; 52. Pyytää komissiota harjoittamaan tasapainoista politiikkaa kalakantojen suojelussa yhdessä yhteiskunnallisesti hyväksyttävien muutostoimien kanssa rakennemuutoksesta kärsimään joutuneilla alueilla erityisesti neljännen monivuotisen ohjausohjelman puitteissa; pyytää lisäksi, että uusissa AKT- maiden kanssa tehdyissä kalastussopimuksissa otetaan aiempaa enemmän huomioon kehityspoliittiset tekijät; 53. Pyytää komissiota ulottamaan SLIM-projektin lainsäädäntöä koskevalta alueelta muille alueille, kuten ympäristöpolitiikkaan, työterveyteen ja turvallisuuteen sekä julkisiin sopimuksiin; Unionin roolin vahvistaminen maailmassa 54. Pyytää komissiota käyttämään aktiivisemmin aloiteoikeuttaan ja esittämään neuvostolle yhteisiä toimia koskevia ehdotuksia Euroopan unionista tehdyn sopimuksen J.8 artiklan 3 kohdan mukaisesti; pyytää komissiota lisäämään kaupallisten, taloudellisten ja kehityspolitiikkaan liittyvien toimien johdonmukaisuutta; 55. Pyytää komissiota toteuttamaan Euro-Välimeri-kumppanuuden mukaiset toimenpiteet, mukaan lukien neuvottelut erilaisista assosiointisopimuksista, MEDA-ohjelman toimeenpaneminen ja Lähi-idän rauhankehityksen tukeminen; 56. Pyytää komissiota sisällyttämään Euroopan unionin ja kolmansien maiden välisiin sopimuksiin ihmisoikeuksia ja demokratiaa koskevia määräyksiä, joiden noudattamista on seurattava ja joiden rikkominen johtaa seuraamuksiin sopimuksen voimaantulon jälkeen; 57. Pyytää komissiota julkaisemaan vuosittaisen tiedonannon ihmisoikeus- ja demokratialausekkeen noudattamisesta kolmansissa maissa, joiden kanssa yhteisö on tehnyt sopimuksia; 58. Pyytää komissiota jatkamaan pyrkimyksiään edistää entisen Jugoslavian jälleenrakennusta; 59. Pyytää komissiota perustamaan humanitaarisen seurantakeskuksen kriisien analysointia varten ja tekemään järjestelyjä ennaltaehkäiseviä toimia varten avustaakseen komissiota ja neuvostoa yhteisen ulko- ja turvallisuuspolitiikan toteuttamisessa; 60. Kehottaa puhemiestään välittämään tämän päätöslauselman komissiolle, Eurooppa-neuvostolle, neuvostolle, jäsenvaltioiden parlamenteille, talous- ja sosiaalikomitealle ja alueiden komitealle.